**Bibi Ameenah Firdaus Gurib-Fakim** (s. 17. lokakuuta 1959 Brittiläinen Mauritius) on mauritiuslainen biodiversiteetin tutkija ja professori, joka toimi maansa presidenttinä vuosina 2015–2018. Hän oli Mauritiuksen ensimmäinen naispresidentti. Gurib valittiin presidentiksi politiikan ulkopuolella. Tieteellisellä urallaan hän on keskittynyt kasvien biokemian ja fytokemian tutkimiseen.

Opiskelu ja tieteellinen ura
----------------------------

Gurib päätti high schoolin jälkeen opiskella kemiaa ja muutti Englantiin. Hän valmistui vuonna 1983 Surreyn yliopistosta kemiasta luonnontieteiden kandidaatiksi ja vuonna 1987 orgaanisen kemian tohtoriksi Exeterin yliopistosta.

Gurib palasi valmistuttuaan Mauritiukselle ja sai paikan Mauritiuksen yliopistosta orgaanisen kemian professorina. Alan tutkimus oli kuitenkin haastavaa Mauritiuksella, joten hän suuntasi kiinnostuksensa fytokemiaan ja luonnollisten yhdisteiden eristämiseen kasveista. Hänen tutkimuksensa kohdistuivat erityisesti etnolääketieteeseen.

Gurib johti vuosina 1987–1992 projektia, jonka tarkoituksena oli inventoida Intian valtameren alueen lääkinnälliset ja aromaattiset kasvit. Gurib sai vuonna 1994 valmiiksi ensimmäisen Mauritiuksen ja Rodriguessaaren aromaattisten ja lääkinnällisten kasvien luettelon.

Gurib oli perustamassa afrikkalaista AAMPS-tiedeyhteistyöjärjestöä ja mauritiuslaisen CEPHYR-tutkimuslaitoksen, joka on keskittynyt tutkimaan kasviuutteiden biokemiallisia ja fytokemiallisia koostumuksia. Hänelle myönnettiin vuonna 2007 L’Oréalin ja Unescon naisten tiedepalkinto.

Kausi presidenttinä
-------------------

Gurib valittiin kesäkuussa 2015 Mauritiuksen ensimmäiseksi naispresidentiksi. Tehtävä on pitkälti vain seremoniallinen, ja todellista valtaa maassa pitää pääministeri. Parlamenttivaalit voittanut Alliance LePep -koalitio oli luvannut ehdottaa presidentiksi politiikan ulkopuolelta tulevaa henkilöä, ja sitoutumaton Gurib oli sopiva valinta tällaiseksi.

Gurib erosi presidentin tehtävästä luottokorttikohun takia. Häntä syytettiin Planet Earth Instituten luottokortin väärinkäytöstä. Hän oli saanut kortin käyttöönsä PEI-instituutilta, jotta hän voisi käyttää sitä järjestön tehtävissä kertyvien matkustus- ja muiden kulujen maksamiseen. Gurib myönsi ostaneensa PEI:n luottokortilla itselleen luksustuotteita, mutta hän myös kertoi sen tapahtuneen vahingossa ja maksaneensa kulunsa takaisin PEI:lle. Järjestö vahvisti Guribin maksaman korvauksen. Kohun seurauksena Gurib kuitenkin erosi maaliskuussa 2018.

Lähteet
-------

1. ↑  Prime Minister's Office - National Day Honours 2008 Republic of Mauritius.
2. ↑  Her Excellency Dr. (Mrs) Bibi Ameenah Firdaus Gurib-Fakim, G.C.S.K. C.S.K President of the Republic of Mauritius The President of the Republic.  Arkistoitu 8.5.2015. Viitattu 5.6.2015.
3. 1 2 3 4  Ameenah Gurib-Fakim UPMC. Viitattu 2.4.2018. (englanniksi)
4. ↑  Speakers and Bios Organisation for the Prohibition of Chemical Weapons.  Arkistoitu 2.4.2018. Viitattu 2.4.2018. (englanniksi)
5. ↑  Mauritius profile – Leader *BBC News*.  5.6.2015. BBC. Viitattu 2.4.2018. (englanniksi)
6. ↑  Mauritius: Ameenah Gurib-Fakim resigns over credit card scandal *Al Jazeera*.  17.3.2018. Al Jazeera Media Network. Viitattu 2.4.2018. (englanniksi)

Aiheesta muualla
----------------

* Kuvia tai muita tiedostoja aiheesta **Ameenah Gurib** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Tieteilijät | 
* Google Scholar

 |
|  |
| Muut | 
* IdRef

 |

 |